Kate Hudson

**Kate Garry Hudson** (s. 19. huhtikuuta 1979 Los Angeles, Kalifornia) on yhdys­valtalainen näyttelijä ja laulaja-lauluntekijä. Hudson nousi julkisuuteen saatuaan Oscar-ehdokkuuden vuonna 2000 elo­kuvasta *[[Melkein julkkis]]*. Hudson sai toisen Oscar-ehdokkuutensa elokuvasta *[[Song Sung Blue]]* (2025).

## Varhaisvaiheet
Kate Hudson syntyi Los Angelesissa 1979. Hänen vanhempansa ovat Oscar-palkittu näyttelijä Goldie Hawn sekä muusikko ja näyttelijä Bill Hudson. Vanhemmat erosivat, kun Kate oli puolentoista vuoden ikäinen. Katen kasvatti hänen äitinsä ja tämän pitkäaikainen kumppani Kurt Russell. Katella on veli Oliver Hudson ja useampia sisaruspuolia, kuten näyttelijä Wyatt Russell.

## Ura
Hudson päätti jo teini-ikäisenä ryhtyä näyttelijäksi ja hankki itselleen agentin. Hänellä oli jo vuonna 1996 vierailijarooli draamasarjassa *[[Viiden juttu]]*. Hudson kävi koulua Santa Monicassa ja valmistui 1997. Hän olisi päässyt sisään New Yorkin yliopiston Tischin taidekouluun, mutta lykkäsi sisäänkirjautumista keskittyäkseen näyttelemiseen, koe-esiintymisiin ja laulamiseen. Hän ei lopulta aloittanut opintojaan, koska alkoi saada elokuvarooleja. Hudsonin ensimmäinen elokuvarooli oli itsenäisessä elokuvatuotannossa *[[Desert Blue]]* (1998), jossa oli mukana muitakin nuoria näyttelijöitä, kuten Christina Ricci, Casey Affleck ja Brendan Sexton III. Hän näytteli myös huonot arviot saaneessa komediassa *[[200 Cigarettes]]* (1999).

Hudsonin läpimurto oli *[[Melkein julkkis]]* (2000), joka oli ohjaaja-käsikirjoittaja Cameron Crowen omaelämäkerrallinen elokuva. Hudson sai alkujaan pienemmän sivuroolin, mutta Sarah Polleyn vetäydyttyä projektista Hudson sai bändärien johtaja Penny Lanen osan. Hudsonin roolisuoritus toi hänelle Golden Globen ja parhaan naissivuosan Oscar-ehdokkuuden.

*Melkein julkkis* teki Hudsonista laajasti tunnetun, ja hän teki sen jälkeen kymmeniä elokuvia lyhyessä ajassa. Hän näytteli vuonna 2000 myös *[[Tohtori T ja naiset|Tohtori T ja naisissa]]* ja vuonna 2001 draamassa *[[Valkoinen sulka (elokuva)|Valkoinen sulka]]*. Hän oli vuonna 2003 pääroolissa romanttisissa komedioissa *[[Kuinka hukata kundi 10 päivässä]]* ja *[[Alex & Emma]]*. Ensin mainitussa hänen vastinparinsa oli Matthew McConaughey ja jälkimmäisessä Luke Wilson. Hudsonin seuraavia elokuvia olivat *[[Kasvukipuja (elokuva)|Kasvukipuja]]* (2004), *[[Sinä, minä ja Dupree]]* (2006), *[[Fool’s Gold – kultaakin kalliimpaa]]* (2008), *[[Morsianten sota]]* (2009), *[[Tappaja sisälläni]]* (2010) ja *[[Rakkaus lainassa (elokuva)|Rakkaus lainassa]]* (2011).

Hudsonilla oli 2012–2013 sivurooli ilkeähkönä tanssinopettajana televisiosarjassa *[[Glee]]*. Sen jälkeen hän näytteli elokuvassa *[[Rock the Kasbah]]* (2015) ja ääninäytteli animaatiossa *[[Kung Fu Panda 3]]* (2016). Hudson palasi 2016 romanttisiin komedioihin elokuvassa *[[Mother’s Day]]*, ja samana vuonna hän näytteli katastrofielokuvassa *[[Deepwater Horizon (elokuva)|Deepwater Horizon]]*. Hän oli mukana myös elokuvassa *[[Marshall (elokuva)|Marshall]]* (2017).

Sian ohjaama elokuva *[[Music (elokuva)|Music]]* (2021) sai huomattavan paljon kritiikkiä. Hudson näyttelee siinä toipuvaa alkoholistia, joka pyydetään ottamaan vastuulleen siskopuolensa, joka on puhumaton autisti. *Music* kuvattiin jo vuonna 2017, ja Hudson sai siitä yllättäen Golden Globe -ehdokkuuden.

Hudson oli vuonna 2020 keskellä koronasulkuja alkanut pohdiskella musiikin tekoa. Hän olisi halunnut levyttää jo aiemmin, mutta jotain oli aina tullut eteen, ja hänelle oli myös sanottu, että 30-vuotias on jo ”liian vanha” aloittamaan laulajanuran. Hudson päätti ottaa vastaan lauluesiintymisiä, ja hän muun muassa esitti Zoomissa hyväntekeväisyystapahtumassa Katy Perryn kappaleen ”Firework”. Yhtyeen 4 Non Blondes solisti Linda Perry kuuli esiintymisen ja vakuuttui siitä. Perry ja Hudson alkoi tehdä yhteistyötä, ja Hudsonin esikoisalbumi *[[Glorious (Kate Hudsonin albumi)|Glorious]]* ilmestyi vuonna 2024. Albumi yhdistelee Americanaa, poppia, diskoa ja vanhaa rock and rollia.

Hudson näytteli vuonna 2021 Apple TV:n draamasarjan *[[Truth Be Told (vuoden 2019 televisiosarja)|Truth Be Told]]* toisella tuotantokaudella. Samana vuonna ilmestyi myös elokuva *[[Mona Lisa and the Blood Moon]]*. Hudsonin vuoden 2022 elokuvia olivat *[[A Little White Lie]]* ja Rian Johnsonin ohjaama *[[Glass Onion: Veitset esiin -mysteeri]]*, joka on jatko-osa vuoden 2019 mysteerielokuvalle *[[Veitset esiin – kaikki ovat epäiltyjä]]*.

Hudson sai roolistaan elokuvassa *[[Song Sung Blue]]* muun muassa parhaan naispääosan Oscar-ehdokkuuden sekä Golden Globe-, Actor- ja Bafta-ehdokkuudet. Elokuva kertoo Neil Diamond -tribuuttiyhtyeen tositarinan.

## Yksityiselämä

Hudson avioitui muusikko Chris Robinsonin kanssa 2000. Pari sai pojan vuonna 2004. He muuttivat erilleen elo­kuussa 2006 ja avioero varmistui lokakuussa 2007. Hudson ja Muse-yhtyeen laulaja Matthew Bellamy kihlautuivat 24.&nbsp;huhti­kuuta 2010 ja heille syntyi seuraavana vuonna poika. Pari erosi joulu­kuussa 2014. Vuonna 2016 Hudson alkoi seurustella muusikko ja näyttelijä Danny Fujikawan kanssa. Heidän tyttärensä syntyi 2018.

## Filmografia

## Lähteet

## Aiheesta muualla